CELEX: 32015Y1127(01)
Language: mt
Date: 2015-07-21 00:00:00
Title: Deċiżjoni tal-Bord Ewropew dwar ir-Riskju Sistemiku tal-21 ta’ Lulju 2015 dwar l-għoti u l-ġbir ta’ informazzjoni għas-superviżjoni makroprudenzjali tas-sistema finanzjarja fi ħdan l-Unjoni u li tħassar id-Deċiżjoni BERS/2011/6 (BERS/2015/2)

27.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 394/4
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tal-21 ta’ Lulju 2015
   dwar l-għoti u l-ġbir ta’ informazzjoni għas-superviżjoni makroprudenzjali tas-sistema finanzjarja fi ħdan l-Unjoni u li tħassar id-Deċiżjoni BERS/2011/6
   (BERS/2015/2)
   (2015/C 394/03)
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikoli 3(2), 4(2), 8(2) u l-Artikolu 15 tiegħu,
   Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2), u b’mod patrikolari l-Artikolu 2(b), l-Artikolu 5 u l-Artikolu 6(4) tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (3), u b’mod partikolari l-Artikolu 28(1) tagħha,
   Billi:
   
               (1)
            
            
               L-Artikolu 3(2) tar-Regolament (UE) Nru 1092/2010 jipprovdi li l-Bord Ewropew dwar ir-Riskju Sistemiku (BERS) għandu jiddetermina u/jew jiġbor u janalizza kull informazzjoni relevanti u neċessarja għas-superviżjoni makroprudenzjali tas-sistema finanzjarja fi ħdan l-Unjoni sabiex jikkontribwixxi għall-prevenzjoni jew il-mitigazzjoni ta’ riskji sistemiċi għall-istabbiltà finanzjarja fl-Unjoni li jirriżultaw minn żviluppi fi ħdan is-sistema finanzjarja, waqt li jitqiesu żviluppi makroekonomiċi, sabiex jiġu evitati perijodi ta’ diffikultajiet finanzjarji mifruxa.
            
         
               (2)
            
            
               L-Artikolu 15(2) tar-Regolament (UE) Nru 1092/2010 jipprovdi li l-Awtoritajiet Superviżorji Ewropej (ASE), is-Sistema Ewropea ta’ Banek Ċentrali (SEBĊ), il-Kummissjoni Ewropea, l-awtoritajiet superviżorji nazzjonali u l-awtoritajiet nazzjonali tal-istatistika għandhom jikkooperaw mill-qrib mal-BERS u jipprovdulu l-informazzjoni kollha meħtieġa sabiex ikun jista’ jwettaq il-kompiti tiegħu skont il-leġiżlazzjoni tal-Unjoni.
            
         
               (3)
            
            
               Skont l-Artikolu 15(3) tar-Regolament (UE) Nru 1092/2010, il-BERS jista’ jitlob informazzjoni mingħand l-ASE, bħala regola f’forma sommarja jew aggregata b’mod li l-istituzzjonijiet finanzjarji individwali ma jkunux jistgħu jiġu identifikati.
            
         
               (4)
            
            
               Il-Premessa 10 tar-Regolament (UE) Nru 1096/2010 tiddikjara li “Il-BĊE għandu jkun fdat bil-kompitu li jipprovdi appoġġ statistiku lill-BERS”, skont il-premessa 9 tiegħu.
            
         
               (5)
            
            
               Din id-Deċiżjoni ma tindaħalx fid-dritt tal-BĊE li juża għall-iskopijiet tiegħu l-informazzjoni illi huwa jiġbor taħt ir-Regolament tal-Kunsill (KE) Nru 2533/98 tat-23 ta’ Novembru 1998 dwar il-ġbir ta’ tagħrif statistiku mill-Bank Ċentrali Ewropew (4).
            
         
               (6)
            
            
               Il-BERS, il-BĊE u l-ASE qablu li jaġġornaw il-qafas eżistenti ta’ forniment regolari ta’ informazzjoni aggregata sabiex isservi l-ħtiġijiet tal-BERS,
            
         ADOTTA DIN ID-DEĊIŻJONI:
   Artikolu 1
   Kamp ta’ applikazzjoni
   Din id-Deċiżjoni tistabbilixxi l-informazzjoni aggregata meħtieġa mill-BERS għat-twettiq tal-kompiti tiegħu u tistabbilixxi r-regoli dettaljati għall-forniment u l-ġbir ta’ dik l-informazzjoni.
   Artikolu 2
   Għoti regolari ta’ informazzjoni aggregata
   1.   L-għoti regolari tal-informazzjoni aggregata meħtieġa mill-BERS għat-twettiq tal-kompiti tiegħu għandu jseħħ kif speċifikat fl-Annessi I u II.
   2.   L-informazzjoni aggregata stabbilita fl-Anness I għandha tkun ipprovduta mill-BĊE.
   3.   L-informazzjoni aggregata stabbilita fl-Anness II għandha tkun ipprovduta mill-ASE rispettivi.
   4.   Is-Segretarjat tal-BERS għandu:
   
               (a)
            
            
               jistabbilixxi, fejn meħtieġ, l-ispeċifikazzjonijiet tekniċi li jikkonċernaw l-informazzjoni msemmija fil-paragrafu 1, wara li jkun ikkonsulta mal-BĊE u/jew l-ASE kif xieraq, u
            
         
               (b)
            
            
               jiġbor l-informazzjoni msemmija fil-paragrafu 1 u jikkoopera mal-BĊE u mal-ASE skont il-każ.
            
         Artikolu 3
   Għoti ad hoc ta’ informazzjoni aggregata
   Il-proċeduri li għandhom jiġu applikati mis-Segretarjat tal-BERS biex jagħmel talbiet għal informazzjoni aggregata fuq bażi ad hoc huma stabbiliti fl-Anness III.
   Artikolu 4
   Dispożizzjonijiet finali u tranżitorji
   1.   Id-Deċiżjoni BERS/2011/6 (5) hija mħassra b’effett mid-dħul fis-seħħ ta’ din id-Deċiżjoni.
   2.   L-Anness II ta’ din id-Deċiżjoni għandu japplika mid-data tad-dħul fis-seħħ ta’ din id-Deċiżjoni, jew mid-data meta l-indikaturi msemmija f’dak l-Anness jiġu prodotti għall-ewwel darba, jew mid-data meta l-ispeċifikazzjonijiet tekniċi relevanti dwar l-għoti ta’ dejta msemmija f’dak l-Anness jiġu stipulati, skont liema data tiġi l-aħħar.
   Artikolu 5
   Dħul fis-seħħ
   Din id-Deċiżjoni għandha tidħol fis-seħħ fil-21 ta’ Lulju 2015.
   
      Magħmul fi Frankfurt am Main, il-21 ta’ Lulju 2015.
      
         
            Il-President tal-BERS
         
         Mario DRAGHI
      
   
   
      (1)  ĠU L 331, 15.12.2010, p. 1.
   
      (2)  ĠU L 331, 15.12.2010, p. 162.
   
      (3)  ĠU C 58, 24.2.2011, p. 4.
   
      (4)  ĠU L 318, 27.11.1998, p. 8.
   
      (5)  Deċiżjoni BERS/2011/6 tal-Bord Ewropew dwar ir-Riskju Sistemiku tal-21 ta’ Settembru 2011 dwar il-provvediment u l-ġbir ta’ informazzjoni għas-sorveljanza makro-prudenzjali tas-sistema finanzjarja fi ħdan l-Unjoni (ĠU C 302, 13.10.2011, p. 3).
   
      ANNESS I
      Għoti regolari ta’ informazzjoni aggregata mill-Bank Ċentrali Ewropew
      
                  1.
               
               
                  Fuq bażi regolari, u skont il-Memorandum ta’ Ftehim dwar il-kondiviżjoni ta’ informazzjoni statistika mhux kunfidenzjali miftiehem bejn il-BĊE u l-BERS fil-25 ta’ Settembru 2013 (iktar ‘il quddiem l-“MoU”), u modifiki sussegwenti li sarulu, il-BĊE jipprovdi lill-BERS Dejta Kondiviża, kif iddefinit fih (iktar ‘il quddiem “Dejta Kondiviża”).
               
            
                  2.
               
               
                  Dejta Kondiviża titpoġġa għad-dispożizzjoni tas-Segretarjat tal-BERS skont il-kundizzjonijiet għal aċċess għal u użu ta’ Dejta Kondiviża kif stipulat fl-MoU. Il-BĊE jista’, fuq l-inizjattiva tiegħu stess jew fuq talba tal-BERS, ibiddel il-kontenut tad-Dejta Kondiviża, b’mod partikolari sabiex iqis bidliet: (a) għall-kompożizzjoni tas-sett ta’ dejta jew għall-operat tal-Maħżen tad-Dejta Statistika tal-BĊE, (b) fir-rigward tal-kunsens mogħti lill-BĊE mill-oriġinatur tad-dejta sabiex tiġi kondiviża dejta mhux ippubblikata, jew (c) fir-rigward tal-ambitu u l-mod tal-prestazzjoni tal-kompiti statutorji tal-BERS jew il-ħtiġijiet ta’ dejta relatati tiegħu.
               
            
                  3.
               
               
                  Il-BĊE jagħmel ukoll disponibbli għall-BERS dejta aggregata mhux inkluża fl-ambitu tad-Dejta Kondiviża, sakemm din ma tkunx tinkludi informazzjoni statistika kunfidenzjali kif iddefinit fl-Artikolu 1(12) tar-Regolament tal-Kunsill (KE) Nru 2533/98 (1), u sakemm istituzzjonijiet finanzjarji individwali ma jkunux jistgħu jiġu identifikati, ħlief jekk id-dejta inkwistjoni tkun diġà ġiet ippubblikata. Is-Segretarjat tal-BERS, wara li jkun ikkonsulta lill-BĊE, għandu jistipula speċifikazzjonijiet tekniċi fir-rigward tal-aċċess għal dik id-dejta meta tiġi mmarkata bħala mhux ippubblikata.
               
            
         (1)  Regolament tal-Kunsill (KE) Nru 2533/98 tat-23 ta’ Novembru 1998 dwar il-poter tal-Bank Ċentrali Ewropew li jimponi sanzjonijiet (ĠU Edizzjoni Speċjali bil-Malti, Kapitolu 1, Vol.3, p. 19-22).
   
   
      ANNESS II
      Għoti regolari ta’ informazzjoni aggregata mill-Awtoritajiet Superviżorji Ewropej
      
         Regola ġenerali
      
      L-Awtoritajiet Superviżorji Ewropej (ASE) jipprovdu lill-BERS fuq bażi regolari l-informazzjoni aggregata speċifikata f’dan l-Anness. L-informazzjoni pprovduta tinkludi dejta dwar ta’ mill-inqas tliet aġenti li jirrapportaw, li l-ebda wieħed minnhom ma jirrappreżenta 85 % jew aktar tas-suq relevanti, kemm jekk jikkonsisti fi Stat Membru wieħed jew aktar jew fl-Unjoni bħala ħaġa sħiħa. Madankollu, jekk miżuri ta’ tifrix ikunu pprovduti flimkien mal-informazzjoni aggregata, l-informazzjoni aggregata tinkludi dejta dwar tal-anqas ħames aġenti li jirrapportaw meta tkun qed tirreferi għal dejta disponibbli għall-pubbliku, u dejta dwar tal-anqas sitt aġenti li jirrapportaw meta jkun hemm ħtieġa li tiġi protetta dejta kunfidenzjali f’livell ta’ impriża.
      
         Awtorità Bankarja Ewropea (ABE)
      
      L-ABE tirrapporta l-Indikaturi tar-Riskju (Risk Indicators - IRs) u l-Għodda ta’ Analiżi Dettaljata tar-Riskju (Detailed Risk Analysis Tools - DRATs), kif iddefinit minn dokumenti interni tal-ABE. L-RIs u d-DRATs huma rrapportati għal kull Stat Membru, sakemm jiġu sodisfatti l-kundizzjonijiet stipulati fir-Regola Ġenerali, u għall-Unjoni bħala ħaġa sħiħa, waqt li jitnaqqas l-għadd doppju tal-aġenti li jirrapportaw. Aggregazzjonijiet oħrajn jistgħu jiġu miftiehma f’każijiet partikolari. Id-dejta għandha tiġi sottomessa jumejn tax-xogħol wara d-dati ta’ rimessa stipulati fl-Artikolu 4 tad-Deċiżjoni ABE ABE/DC/090 tal-14 ta’ Mejju 2014.
      
         Awtorità Ewropea tal-Assigurazzjoni u l-Pensjonijiet tax-Xogħol (EIOPA)
      
      
               
                  1.
               
               
                  L-EIOPA tirrapporta sett ta’ indikaturi miksuba minn dejta disponibbli għall-EIOPA mir-rapportar superviżorju regolari Solvency II sottomess lill-Awtoritajiet Superviżorji Nazzjonali, kif iddefinit mill-EIOPA għal dan l-iskop. L-indikaturi għandhom ikunu rrapportati għal kull Stat Membru, sakemm jiġu sodisfatti l-kundizzjonijiet stipulati fir-Regola Ġenerali, u għall-Unjoni bħala ħaġa sħiħa, waqt li jitnaqqas l-għadd doppju ta’ aġenti li jirrapportaw. Aggregazzjonijiet oħrajn jistgħu jiġu ddefiniti f’każijiet partikolari. Id-dati ta’ referenza għandhom jiġu miftiehma bilateralment wara li l-qafas legali Solvenza II isir applikabbli.
               
            
               
                  2.
               
               
                  Is-Segretarjat tal-BERS, bi ftehim reċiproku mal-EIOPA, jista’ jistabbilixxi speċifikazzjonijiet tekniċi dwar ir-rapportar regolari ta’ dejta aggregata ulterjuri, li għandha tkun ibbażata fuq dejta diġà disponibbli lill-EIOPA minn rapportar superviżorju regolari ta’ Solevenza II ppreżentat lill-Awtoritajiet Superviżorji Nazzjonali.
               
            
         L-Awtorità Ewropea tat-Titoli u s-Swieq (ESMA)
      
      Is-Segretarjat tal-BERS, bi ftehim reċiproku mal-ESMA, għandu jistabbilixxi speċifikazzjonijiet tekniċi dwar dejta li għandha tintbagħat lill-BERS fuq il-bażi tal-leġiżlazzjoni settorjali applikabbli. L-ispeċifikazzjonijiet tekniċi għandhom jiddefinixxu wkoll il-frekwenza u t-tempestività tar-rapportar.
   
   
      ANNESS III
      Talbiet ad hoc mill-BERS għal informazzjoni aggregata
      
         Konsiderazzjonijiet Ġenerali
      
      Il-BERS jista’ jitlob li tiġi pprovduta informazzjoni aggregata fuq bażi ad hoc. Dawk it-talbiet għal informazzjoni ad hoc jistgħu jiġu indirizzati billi:
      
                  (a)
               
               
                  tiġi pprovduta informazzjoni li hija diġà disponibbli mis-Sistema Ewropea ta’ Banek Ċentrali (SEBĊ), l-Awtoritajiet Superviżorji Ewropej (ASE), fornituri ta’ dejta kummerċjali jew id-databases ta’ organizzazzjonijiet internazzjonali, eż. il-Bank għall-Ħlasijiet Internazzjonali (BĦI); jew
               
            
                  (b)
               
               
                  billi jsir stħarriġ ad hoc.
               
            
         Prinċipji
      
      Meta jiġu indirizzati talbiet għal informazzjoni ad hoc, is-segretarjat tal-BERS, il-BĊE u l-ASE (iktar ‘il quddiem “il-partijiet”) għandhom:
      
                  (a)
               
               
                  isegwu l-passi proċedurali miftiehma, li għandhom ikunu applikati b’mod trasparenti;
               
            
                  (b)
               
               
                  jevitaw interazzjoni eċċessiva mal-aġenti għar-rapportar;
               
            
                  (c)
               
               
                  jimmassimizzaw l-użu mill-ġdid ta’ informazzjoni eżistenti għal diversi raġunijiet analitiċi u operazzjonali, filwaqt illi jirrispettaw ir-restrizzjonijiet legali neċessarji u l-miżuri għall-ħarsien tal-kunfidenzjalità;
               
            
                  (d)
               
               
                  jużaw metodoloġiji u ġabriet ta’ dejta eżistenti, li jkunu armonizzati fejn applikabbli, sal-aktar grad possibbli;
               
            
                  (e)
               
               
                  jiżviluppaw l-aħjar prattiki għal talbiet ad hoc billi jintroduċu mekkaniżmi għall-feedback u jaqsmu informazzjoni dwar metodoloġiji fost il-partijiet kollha interessati.
               
            A.   L-GĦOTI TA’ INFORMAZZJONI DISPONIBBLI
      
      
               
                  1.
               
               
                  Is-Segretarjat tal-BERS jista’, wara li jkun ikkonsulta mal-BĊE jew mal-ASE relevanti, jibgħat talba ad hoc dwar ir-rapportar ta’ dejta li ma kinitx ipprovduta fuq bażi regolari taħt l-Anness I u l-Anness II, iżda li tkun, madankollu, diġà disponibbli lis-SEBĊ jew lill-ASE (iktar ‘il quddiem imsejħa konġuntament id-“Destinatarji”), waqt li jagħti deskrizzjoni tad-dejta mitluba. Is-Segretarjat tal-BERS u l-partijiet relevanti għandhom jiftiehmu dwar skeda ta’ żmien għall-għoti tad-dejta mitluba.
               
            
               
                  2.
               
               
                  Id-Destinatarji għandhom jipprovdu l-informazzjoni mitluba skont ir-regoli u l-proċeduri stipulati mil-liġi applikabbli, inklużi, iżda mhux biss:
                  
                              (a)
                           
                           
                              l-Istatut tas-Sistema Ewropea tal-Banek Ċentrali u tal-Bank Ċentrali Ewropew;
                           
                        
                              (b)
                           
                           
                              ir-Regolament tal-Kunsill (KE) Nru 2533/98;
                           
                        
                              (c)
                           
                           
                              ir-Regolament (UE) Nru 1093/2010 tal-Parlament Ewropew u tal-Kunsill (1);
                           
                        
                              (d)
                           
                           
                              ir-Regolament (UE) Nru 1094/2010 tal-Parlament Ewropew u tal-Kunsill (2);
                           
                        
                              (e)
                           
                           
                              ir-Regolament (UE) Nru 1095/2010 tal-Parlament Ewropew u tal-Kunsill (3);
                           
                        
                              (f)
                           
                           
                              ir-Regolament tal-Kunsill (UE) Nru 1096/2010 (4).
                           
                        
            
               
                  3.
               
               
                  Is-Segretarjat tal-BERS imbagħad għandu jipprovdi d-dejta lill-istruttura relevanti tal-BERS li titlob dik id-dejta.
               
            
               
                  4.
               
               
                  Meta jkun possibbli li tiġi indirizzata talba għal informazzjoni billi tintuża dejta disponibbli mingħand fornituri kummerċjali, dik id-dejta għandha tiġi pprovduta permezz tas-Segretarjat tal-BERS lill-istruttura relevanti tal-BERS li titlobha, flimkien ma’ valutazzjoni tal-kwalità u informazzjoni dwar il-kost relevanti.
               
            B.   STĦARRIĠ AD HOC
         
      
      1.   Identifikazzjoni tal-ħtieġa għal stħarriġ ad hoc
         
      
      
               
                  1.1.
               
               
                  Minkejja dak li ntqal hawn fuq, talbiet ad hoc inizzjali għal informazzjoni aggregata sottomessa mill-istrutturi tal-BERS ġeneralment l-ewwel jiskattaw fażi ta’ investigazzjoni, li tista’ titwettaq mill-istrutturi interessati nfushom, is-Segretarjat tal-BERS jew il-BĊE. L-għan ta’ dik l-investigazzjoni huwa li jiġi identifikat jekk hemmx bżonn li jsir stħarriġ ad hoc. Il-fażi tal-investigazzjoni għandha, b’mod partikolari, tevalwa liema dejta kwantitattiva u kwalitattiva hija diġà disponibbli u jekk hijiex tajba għall-iskop meħtieġ. Meta d-dejta disponibbli ma tkunx tajba għall-iskop meħtieġ u tinħoloq il-ħtieġa li d-dejta tinġabar mingħand aġenti li jirrapportaw permezz ta’ stħarriġ ad hoc, il-fażi tal-investigazzjoni tista’ diġà tidentifika l-popolazzjoni li tirrapporta u l-implikazzjonijiet wiesgħin tal-kost għall-aġenti li jirrapportaw fit-twettiq tal-istħarriġ ad hoc.
               
            
               
                  1.2.
               
               
                  Il-BERS u ASE waħda jew aktar jistgħu jaqblu, minħabba l-interess komuni tagħhom f’suġġett speċifiku, li jniedu stħarriġ ad hoc konġunt, u f’dan il-każ ma tkunx neċessarja fażi ta’ investigazzjoni.
               
            2.   Tipi ta’ stħarriġ ad hoc
         
      
      Jistgħu jintużaw żewġ tipi ta’ stħarriġ ad hoc:
      
                  (a)
               
               
                  L-istħarriġ tat-Tip 1 jiffoka fuq kwistjonijiet speċifiċi, eż. evalwazzjoni adegwata tal-iskoperturi, u normalment jimmira li jipprovdi rendikonti aktar dettaljati fi ħdan eżerċizzji regolari ta’ ġbir ta’ dejta, eż. il-pożizzjonijiet “li minnhom”. L-istħarriġ tat-Tip 1 jista’ jkopri wkoll settijiet ta’ dejta li jagħtu lok għal ġbir ta’ dejta (regolari) f’kuntest differenti jew minn organizzazzjoni differenti, bħall-Fond Monetarju Internazzjonali jew il-BĦI, u li għalihom diġà jeżistu oqfsa metodoloġiċi stabbiliti;
               
            
                  (b)
               
               
                  L-istħarriġ tat-Tip 2 ikopri fenomeni li ma ġewx analizzati qabel u li għalihom ma ġiet stabbilita l-ebda metodoloġija u ma jitwettaq l-ebda ġbir regolari tal-informazzjoni. L-istħarriġ tat-tip 2 ġeneralment jinvolvi aktar xogħol mill-istħarriġ tat-tip 1 u jista’ ma jkollux parametru referenzjarju. Il-ħtieġa li jiġu identifikati l-aġenti li jirrapportaw relevanti u li jiġi stabbilit qafas metodoloġiku tista’ timplika li jkun meħtieġ żmien kunsiderevoli qabel ma tinġabar l-informazzjoni.
               
            3.   Proċedura
      
      
               
                  3.1.
               
               
                  Il-Bord Ġenerali tal-BERS (iktar ‘il quddiem il-“Bord Ġenerali”) għandu jiddeċiedi jekk l-informazzjoni aggregata għandhiex tinġabar permezz ta’ stħarriġ ad hoc, waqt li jitqiesu l-ispejjeż li aktarx ikunu involuti u l-iskeda ta’ żmien biex jitwettaq dak l-istħarriġ.
               
            
         Fażi tal-investigazzjoni
      
      
               
                  3.2.
               
               
                  L-istrutturi tal-BERS jikkomunikaw it-talbiet inizzjali tagħhom għal ġbir ad hoc ta’ informazzjoni aggregata lis-Segretarjat tal-BERS, li b’kooperazzjoni mal-Grupp ta’ Kuntatt tal-BERS dwar id-Dejta u l-BĊE, jagħtihom appoġġ fl-evalwazzjoni tal-informazzjoni disponibbli, bil-għan li jiġi mmassimizzat l-użu ta’ informazzjoni miġbura qabel sabiex jiġi evitat piż ta’ rapportar akbar. Meta jkun konkluż li d-dejta disponibbli ma tkunx tajba għall-iskop meħtieġ u tinħoloq il-ħtieġa li tinġabar dejta minn aġenti li jirrapportaw permezz ta’ stħarriġ ad hoc, is-sottostruttura tal-BERS, bl-appoġġ tas-Segretarjat tal-BERS, tittrasforma t-talba għal informazzjoni inizzjali f’rekwiżiti ta’ dejta attwali u d-disponibbiltà u l-kwalità tal-informazzjoni relvanti tiġi vvalutata fi ħdan l-organizzazzjonijiet relevanti. Il-fażi tal-investigazzjoni tista’ tiddependi wkoll fuq is-SEBĊ, inklużi l-Kumitat tal-Istatistika tas-SEBĊ (STC), il-Kumitat għall-Istabbiltà Finanzjarja tas-SEBĊ (FSC), jew sorsi oħrajn fi ħdan is-Sistema Statistika Ewropea, fornituri ta’ dejta kummerċjali u organizzazzjonijiet internazzjonali, eż. il-BĦI.
               
            
               
                  3.3.
               
               
                  Jekk, matul il-fażi ta’ investogazzjoni il-konklużjoni milħuqa tkun li: (a) dejta tajba għall-iskop meħtieġ jew sostituti aċċettabbli jkunu disponibbli u ta’ kwalità suffiċjenti, u (b) il-permess tas-sid jinkiseb biex tintuża dejta li ma tkunx totalment fid-dominju pubbliku, ebda stħarriġ ad hoc ma jkun meħtieġ u l-proċeduri deskritti fit-taqsima A għandhom japplikaw.
               
            
               
                  3.4.
               
               
                  Meta sseħħ xi waħda minn dawn iċ-ċirkustanzi: (a) ikun hemm disponibbli dejta tajba għall-iskop meħtieġ u/jew sostituti iżda dawn ikunu ta’ kwalità mhux magħrufa jew insuffiċjenti; (b) ma jkunx hemm dejta u sostituti disponibbli; jew (c) ma jinkisibx il-permess mill-aġent li jirrapporta biex id-dejta tintuża mhux totalment fid-dominju pubbliku, is-Segretarjat tal-BERS, b’kooperazzjoni mal-BĊE, għandu jipprovdi lill-istrutturi li jitolbu d-dejta bl-eżitu tal-valutazzjoni relatata mad-disponibbiltà ta’ informazzjoni u jipproponi sorsi u metodoloġiji possibbli għal stħarriġ ad hoc, inklużi: (i) il-kategoriji u n-numru ta’ aġenti li jirrapportaw, (ii) kanali ta’ rapportar, eż. l-STC, l-FSC jew l-ASE, (iii) stima tal-ispejjeż u tal-qafas ta’ żmien, (iv) kwalunkwe diffikultà antiċipata.
               
            
         Fażi tal-ġbir tad-dejta
      
      
               
                  3.5.
               
               
                  Wara li jirċievi r-riżultati tal-investigazzjoni, is-Segretarjat tal-BERS jissottometti proposta għal azzjoni ta’ segwitu flimkien ma’ valutazzjoni approssimattiva tal-merti u tal-ispejjeż, għall-approvazzjoni tal-Bord Ġenerali. Il-Bord Ġenerali jiddeċiedi jekk jagħmilx stħarriġ ad hoc, li jista’ jitlob l-involviment ta’ aġenti li jirrapportaw. Id-deċiżjoni tal-Bord Ġenerali li tagħti approvazzjoni għal tali talba tista’ tiddetermina, b’mod partikolari: (a) il-granularità tal-informazzjoni mitluba fuq livell istituzzjonali u abbażi ta’ kull partita, (b) is-sistema ta’ kunfidenzjalità li għandha tiġi applikata, b’mod partikolari min ser jitħalla jaċċessa liema dejta u kif id-dejta għandha tinżamm u tinbagħat, (c) il-perijodi ta’ żmien għall-għoti tal-informazzjoni.
               
            
               
                  3.6.
               
               
                  Meta stħarriġ ad hoc isir minn waħda mill-ASE, is-Segretarjat tal-BERS jikkuntattja lill-ASE relevanti direttament. Id-dejta tista’ tinbagħat permezz tal-BĊE, b’konformità sħiħa mal-Artikolu 8 tar-Regolament (UE) Nru 1092/2010 (5).
               
            
               
                  3.7.
               
               
                  Meta stħarriġ ad hoc jitmexxa mis-SEBĊ, is-Segretarjat tal-BERS jikkuntattja lill-BĊE, li mbagħad jibda l-kuntatt mal-aġenti li jirrapportaw potenzjali permezz tal-kumitati tas-SEBĊ xierqa, b’ħarsien tar-restrizzjonijiet ta’ kunfidenzjalità applikabbli.
               
            
               
                  3.8.
               
               
                  Wara t-tlestija ta’ kull stħarriġ ad hoc, il-partijiet għandhom jaqsmu l-informazzjoni dwar l-implimentazzjoni tal-istħarriġ u, b’mod partikolari, dwar il-metodoloġiji u l-kontrolli tal-kwalità applikati kif ukoll dwar diffikultajiet li jkunu ltaqgħu magħhom, bil-għan li jtejbu l-effettività u l-effiċjenza ta’ stħarriġ ieħor fil-futur.
               
            
         (1)  Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).
      
         (2)  Regolament (UE) Nru 1094/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (ĠU L 331, 15.12.2010, p. 48).
      
         (3)  Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
      
         (4)  Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (ĠU L 331, 15.12.2010, p. 162).
      
         (5)  Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (ĠU L 331, 15.12.2010, p. 1).